Вялікі прамавугольны востраў Антылія ўпершыню з'яўляецца на партулане венецыянскага картографа Джавані Піцыгана ў 1424 годзе. Наступныя картографы, змяняючы склад і назвы «новаадкрытых астравоў», якія размяшчаліся побач, надавалі самой Антыліі берагі, зрэзаныя сям'ю бухтамі, на беразе кожнай з якіх маляваўся горад (гл. Сем заморскіх гарадоў). Да адкрыцця іспанцамі Амерыкі Антылія малявалася памерам з Партугалію, на адлегласці ў 200 міль на захад ад Азорскіх астравоў. Пасля гэта назва замацавалася за Антыльскімі астравамі, прынятымі іспанскімі першаадкрывальнікамі за легендарны востраў.